Jaakko Kylmäoja (vas.) ja Johannes Vuorinen

Jaakko Kylmäoja (vas.) ja Johannes Vuorinen Yle

Suomalaiset pelintekijät uskovat pelienvalmistaja Supercellin myynnin Japaniin edistävän kotimaista peliteollisuutta.

- Ulkomaalaisten yritysten kiinnostus suomalaisiin yrityksiin varmasti kasvaa, sanoo tuotepäällikkö Jaakko Kylmäoja Fingersoftista.

Kylmäojan mukaan menestys myös todennäköisesti rohkaisee suomalaisia pelintekijöitä kehittämään ideoitaan ja esittelemään niitä pelifirmoille.

Frogmindin toinen perustaja Johannes Vuorinen puolestaan pitää tärkeänä, että Supercellin ostaja oli nimenomaan Aasiasta.

- Se on ollut hankala markkina meille pelintekijöille. Luulen, että sieltä aukeaa ihan uudenlaisia ovia, Vuorinen sanoi Ylen Aamu-tv:ssä lauantaina.

Kylmäojan mukaan alueella pelataan runsaasti ja laitekanta siellä paranee.

Kylmäoja sanoo pelimarkkinoiden kasvavan voimakkaasti. Hänen mukaansa kynnys pelien kehittämisen aloittamiseen on madaltunut.

- Ihan kuka tahansa pystyy aloittamaan pelifirman hyvin pienillä investoinneilla, ja lähteä julkaisemaan niitä sovelluskauppojen, kuten Appstoren ja Androidstoren kautta, Kylmäoja sanoo.